钦定古今图书集成/明伦汇编/官常典/第735卷 > 项民彝
## 钦定古今图书集成/明伦汇编/官常典/第735卷 > 项民彝

按《松阳县志》：“民彝，字善恒，状貌修伟，以明经授广西
监察御史。上以皇太孙英明，欲特授历服，乃上疏曰：
‘父子相传，古今常道。陛下独不闻卫辄之事乎？且太
子仁柔，初无显过，千岁后将何以入宗庙乎’？”上怒，罢
朝。时天大雪，民彝俯伏不敢起。上入宫，复取其奏读
之，感悟，命宦官搜于雪消陷处得之，四肢已僵，敕光
禄寺调护，寻以疾终。上一日问侍臣曰：“胡久不见长
御史？”对曰：“已死矣。”叹息久之。